THAI เลื่อนตารางการบินกรุงเทพฯ-เดนปาซาร์ หลังภูเขาไฟในอินโดฯปะทุ
THAI เลื่อนตารางการบินกรุงเทพฯ-เดนปาซาร์ หลังภูเขาไฟในอินโดฯปะทุ
4 พ.ย. 2558

บริษัท การบินไทย จำกัด (มหาชน) หรือ THAI แจ้งเลื่อนตารางการบินเส้นทางกรุงเทพฯ-เดนปาซาร์ เกาะบาหลี เนื่องจากการปะทุและพ่นเถ้าของภูเขาไฟ รินจานี บนเกาะลอมบอก ทางตะวันออกของเกาะบาหลี ประเทศอินโดนีเซีย และส่งผลให้เกิดเขม่าควันฟุ้งกระจายเป็นจำนวนมากปกคลุมน่านฟ้า กระทบต่อทัศนวิสัยการมองเห็นจนเป็นเหตุให้ท่าอากาศยานเดนปาซาร์ บนเกาะบาหลี ต้องประกาศปิดสนามบิน
รวมทั้งให้ทุกสายการบินงดทำการบินผ่านและขึ้นลง เพื่อความปลอดภัยในการทำการบิน ในวันที่ 4 พ.ย. 58 โดยประกาศปิดตั้งแต่เวลา 07.05 น. จนถึงวันที่ 5 พ.ย.58 เวลา 07.45 น. (เวลาท้องถิ่นซึ่งเร็วกว่าประเทศไทย 1 ชั่วโมง) จากเหตุการณ์ดังกล่าวส่งผลกระทบต่อเที่ยวบินของบริษัทฯ ทำให้มีความจำเป็นต้องเลื่อนตารางการบินเที่ยวบินที่ทีจี 431 เส้นทางกรุงเทพฯ – เดนปาซาร์ และเที่ยวบินที่ทีจี 432 เส้นทางเดนปาซาร์ – กรุงเทพฯ ของวันที่ 4 พ.ย. 58 ออกไป
ทั้งนี้ ท่าอากาศยานเดนปาซาร์จะประกาศเปิดให้บริการอีกครั้งในวันที่ 5 พ.ย. 58 เวลา 07.45 น. ซึ่งบริษัทฯคาดว่าจะสามารถทำการบินในเส้นทางไป – กลับ กรุงเทพฯ – เดนปาซาร์ ได้ในวันดังกล่าว เมื่อท่าอากาศยานเดนปาซาร์เปิดให้บริการ โดยจะทำการบินเป็นเที่ยวบินที่ทีจี 431 ออกจากท่าอากาศยานสุวรรณภูมิ เวลา 10.00 น. ถึงท่าอากาศยานเดนปาซาร์ เวลา 15.25 น. (เวลาท้องถิ่น)และเที่ยวกลับ ทีจี 432 ออกจากท่าอากาศยานเดนปาซาร์ เวลา 16.25 น. (เวลาท้องถิ่น) ถึงท่าอากาศยานสุวรรณภูมิ เวลา 19.40 น.
อนึ่ง บริษัททำการบินไป-กลับในเส้นทางกรุงเทพฯ-เดนปาซาร์ เกาะบาหลี สัปดาห์ละ 5 เที่ยวบิน ได้แก่ วันจันทร์ พุธ ศุกร์ เสาร์ และอาทิตย์ โดยมีเที่ยวบินไป ทีจี 431 ออกจากท่าอากาศยานสุวรรณภูมิ เวลา 08.50 น. ถึงท่าอากาศยานเดนปาซาร์ เวลา 14.15 น. (เวลาท้องถิ่น) และเที่ยวกลับ ทีจี 432 ออกจากท่าอากาศยานเดนปาซาร์ เวลา 16.10 น. (เวลาท้องถิ่น) ถึงท่าอากาศยานสุวรรณภูมิ เวลา 19.25 น.